РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/226-19

1. октобар 2019. године

Б е о г р а д

ЗАПИСНИК

85. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 1. ОКТОБРА 2019. ГОДИНЕ

Седница је почела у 13 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Соња Влаховић, Оливера Пешић, Србислав Филиповић, Милорад Мирчић, Александар Стевановић, Милорад Мијатовић, Момо Чолаковић и Золтан Пек.

Седници je присуствоваo заменик члана Одбора: Зоран Деспотовић (заменик Миљана Дамјановића).

Седници нису присуствовали чланови Одбора: Душан Бајатовић, Горан Ћирић, Милан Лапчевић и Војислав Вујић, као ни њихови заменици.

Седници је присуствовао народни посланик Иван Бауер.

Седници су присуствовали представници Министарства финансија: Јелена Танасковић, државни секретар, Дарко Комненић, в.д. помоћник министра Сектор буџета, Филип Шановић,в.д. помоћник министра Сектор финансијског система, Драган Демировић, в.д. помоћник министра, Милеса Марјановић,начелник Одељења буџета, Ирена Ињац,руководилац Групе за буџетски систем, Александар Јањушевић,руководилац Одсека за рачуноводство и ревизију, Александра Драговић Делић**,** руководилац Групе за хартије од вредности и тржиште капитала, Ирина Стевановић Гавровић,начелник Одељења, Владимир Антонијевић,председник Комисије за контролу државне помоћи, као и представници Агенције за осигурање депозита:ВладимирШарић,председник Одбора директора Агенције за осигурање депозита и Ксенија Зорчић,директор Сектора за праћење и очување финансијске стабилности.

Седници су присуствовали представници Фискалног савета: Павле Петровић, председник Фискалног савета, Владимир Вукчевић,члан, Никола Алтипармарков, члан и Данко Брчеревић,главни економиста.

Седници су присуствовали представници Парламентарне буџетске канцеларије.

На предлог председника, већином гласова **(11 гласова за, два народна посланика нису гласала), Одбор је утврдио** следећи

Д н е в н и р е д:

- Усвајање записника са 83. и 84. седнице Одбора;

1. Разматрање Предлога закона о изменама и допунама Закона о буџету Републике Србије за 2019. годину, који је поднела Влада (број 400-2360/19 од 16. септембра 2019. године), у начелу;

2. Разматрање Предлога закона о изменама и допунама Закона о буџетском систему, који је поднела Влада (број 400-2353/19 од 16. септембра 2019. године), у начелу;

 3. Разматрање Предлога закона о изменама и допунама Закона о порезу на додату вредност, који је поднела Влада (број 43-2352/19 од 16. септембра 2019. године), у начелу;

 4. Разматрање Предлога закона o контроли државне помоћи, који је поднела Влада (број 011-2359/19 од 16. септембра 2019. године), у начелу;

 5. Разматрање Предлога закона о рачуноводству, који је поднела Влада (број 011-2368/19 од 16. септембра 2019. године), у начелу;

 6. Разматрање Предлога закона о ревизији, који је поднела Влада (број 011-2369/19 од 16. септембра 2019. године), у начелу;

 7. Разматрање Предлога закона о изменама и допунама Закона о осигурању депозита, који је поднела Влада (број 011-2093/19 од 19. јула 2019. године), у начелу;

 8. Разматрање Предлога закона о отвореним инвестиционим фондовима са јавном понудом, који је поднела Влада (број 011-2323/19 од 11. септембра 2019. године), у начелу;

 9. Разматрање Предлога закона о алтернативним инвестиционим фондовима, који је поднела Влада (број 011-2321/19 од 11. септембра 2019. године), у начелу;

 10. Давање сагласности на Предлог измена финансијског плана Фискалног савета за 2019. годину, који је поднео Фискални савет (број 400-2378/19 од 17. септембра 2019. године).

Пре преласка на рад по утврђеним тачкама дневног реда, већином гласова **(11 гласова за, два народна посланика нису гласала), Одбор је, без примедби,**  усвојио записнике са 83. и 84. седнице Одбора.

Већином гласова **(11 гласова за, два народна посланика нису гласала) у**својен је предлог председника Одбора да се, ради ефикаснијег рада Одбора, о тачкама дневног реда: 1-3, 4-6 и 7-9 води заједнички начелни претрес, у складу са чланом 76. Пословника, а да се, потом, о свакој тачки дневног реда Одбор посебно изјасни.

ТАЧКЕ 1-3

У складу са чланом 173. став 2. Пословника Народне скупштине, Одбору су достављени извештаји одбора који су разматрали Предлог закона о изменама и допунама Закона о буџету за 2019. годину, са предлогом да Одбор прихвати у начелу Предлог закона о изменама и допунама Закона о буџету Републике Србије за 2019. годину, и то:

-Извештај Одбора за пољопривреду, шумарство и водопривреду - Раздео 24;

- Извештај Одбора за здравље и породицу - Раздео 27;

- Извештај Одбора за културу и информисање - Раздео 29;

- Извештај Одбора за образовање, науку, технолошки развој и информатичко друштво -Раздео 26 и Раздео 31;

- Извештај Одбора за рад, социјална питања, друштвену укљученост и смањење сиромаштва - Раздео 30;

- Извештај Одбора за привреду, регионални развој, трговину, туризам и енергетику-Раздео 21, Раздео 28 и Раздео 32;

- Извештај Одбора за права детета.

Фискални савет доставио је Одбору Оцену Предлога закона о изменама и допунама Закона о буџету за 2019. годину.

Парламентарна буџетска канцеларија доставила је своју анализу предложеног ребаланса буџета.

Државни секретар Јелена Танасковић образложила је Предлог закона о изменама и допунама Закона о буџету Републике Србије за 2019. годину и Предлог закона о изменама и допунама Закона о буџетском систему. Навела је да је ребалансом буџета код појединих буџетских корисника, унутар средстава одобрених Законом о буџетуРепублике Србије за 2019. годину, извршена прерасподела апропријација у складу са досадашњом динамиком извршења и исказаним потребама, те да фискални резултат на нивоу опште државе у 2019. години није у великој мери промењен у односу на буџетски план, већ је дошло до промене у структури прихода и расхода; планирани приходи и примања буџета Републике Србије у 2019. години ревидирани су навише за 3,7% или за 46,4 млрд динара у односу на приходе предвиђене Законом о буџету за 2019. годину; пројектована стопа раста БДП за 2019. годину је задржана на нивоу од 3,5%, а фискални дефицит опште државе у 2019. години износиће 0,5% БДП. Рекла је да је овим ребалансом предвиђено смањење расхода за које је оцењено да се до краја године неће извршити у планираном износу, као и да су обезбеђена додатна средстава за: изградња путне инфраструктуре, увећање основице за плате запослених у јавном сектору, једнократно издвајање за пензионере, накнаде у складу са Законом о финансијској подршци породици са децом и за друге наведене потребе. Остварени суфицит у буџету и његова расподела омогућени су на основу успешно спроведене фискалне консолидације, стабилизације јавних финансија и смањења јавног дуга.

Начелник Одељења Ирина Стевановић Гавровић образложила је Предлог закона о изменама и допунама Закона о порезу на додату вредност. Навела је три основна разлога за доношење овог закона: стварањe повољнијих услова за унапређење општег интереса заједнице; усаглашавање са царинским прописима и прописима Европске уније који уређују област опорезивања потрошње ПДВ, као и стварање бољег пословног амбијента за пореске обвезнике у привредним и ванпривредним делатностима.

Председник Фискалног савета Павле Петровић образложио је оцену Фискалног савета о ребалансу буџета за 2019. годину којом је Фискални савет критички разматрао предложенe ставке расхода у ребалансу буџета. Према мишљењу Фискалног савета остварени вишак у буџету требало је усмерити за подстицај привредног раста. Нагласио је да је ребалансом буџета само четвртина оствареног вишка средстава опредељена за изградњу инфраструктуре, док су остала средства, углавном, усмерена у непродуктивне сврхе (линеарна новчана помоћ пензионерима, додатно опремање војске и полиције, трошкови везани за закон о конверзији кредита у швајцарским францима, превелико повећање зарада од 8-15%). Најавио је нови извештај Фискалног савета о стратешким препорукама за израду буџета за 2020. годину.

У дискусији о предложеном ребалансу буџета учествовали су чланови Одбора: Александар Стевановић, Милорад Мирчић, Верољуб Арсић, Горан Ковачевић, Милорад Мијатовић, Момо Чолаковић, Александра Томић и народни посланик Иван Бауер.

Члан Одбора Александар Стевановић критиковао је предложену структуру расхода и опредељивање оствареног вишка средстава у потрошњу. Сматра да је Влада ребалансом буџета морала, пре свега, да предложи смањење пореских обавеза и да, на тај начин, олакша привредну активност и подстакне домаће привредне инвестиције. Тиме би, како је рекао, били створени реални услови за већи привредни раст, који је потребан Србији.

Члан Одбора Милорад Мирчић критиковао је предложено повећање плата у јавном сектору јер је у приватном сектору нижи раст зарада. Упозорио је на пад привредне активности, посебно у електрпривреди, рударству и прерађивачкој индустрији; такође и на неповољан однос између увоза и извоза. Рекао је да је неопходно да се донесе програм за реконструкцију великих система и припреме прописи о платним разредима и пензијском систему, који би се примењивали од почетка наредне године. Упозорио је на одређени број људи који немају пензију, а у ребалансу буџета нису препознати као најугроженија категорија становништа.

Члан Одбора Верољуб Арсић рекао је да однос увоза и извоза иде у корист извоза, и за такав став навео је следеће аргументе: у структури увоза, највише се увозе машине и опрема, што је омогућено порастом инвестиционих активности; увоз енергената и аутомобила несумњиво говори у прилог бољег животног стандарда грађана. Подржао је додатна издвајања за војску и полицију, која су су у складу са усвојеном стратегијом одбране и приликама у региону. У циљу очувања финансијске стабилности, нагласио је да Србија има чврст курс динара и одговарајуће девизне резерве.

Члан Одбора Горан Ковачевић рекао је да се у условима финансијске и фискалне стабилности више не доводи у питање раст и развој српске економије, која сада може да поднесе веће трошкове за плате, пензије и друге расходе предложене у ребалансу буџета. Нагласио је да је у погледу задужености Србија на нивоу сваке просечне земље у Европи, као и да је међу земљама са најнижим пореским наметима.

Члан Одбора др Милорад Мијатовић подржао је предложени ребаланс буџета јер сматра да остварени суфицит омогућава расходну страну у ребалансу буџета, која је под чврстом контролом. Указао је на високе трошкове за казне и пенале од 22 милијарде, што указује на пропусте у раду државних органа. Залаже се за доношење закона о платним разредима, као и за законско утврђивање формуле за обрачун пензија према швајцарском моделу, који би били у примени од почетка следеће године.

Члан Одбора Момо Чолаковић упозорио је на то да се држава обавезала да до краја септембра ове године утврди измене и допуне прописао о пензијско – инвалидском осигурања, те да би најкасније од 1. јануара 2020. године пензије морале да се обрачунавају у складу са формулом, према швајцарском моделу. Упозорио је и на то да је просечна пензија пала на испод 50 одсто у односу на просечну плату, те да такав тренд мора да се заустави. Подсећа и на то да је држава у обавези да исплаћује додатак на пензије, који прима 75 одсто корисника пензија, као и да преко милион пензионера прима пензију која је испод или у нивоу просечне пензије.

Председник Одбора др Александра Томић подржала је расходну страну у ребалансу буџета јер је остварени вишак средстава у буџету настао као резултат опоравка српске економије и раста привредних активности. Рекла је да су највећи успеси у економији наше земље стабилан курс динар, смањење јавног дуга, повећање минималне зараде и просечне плате, смањење незапослености; у структури увоза заступљени су опрема и репроматеријал, а у структури извоза има све више готових производа и информатичке опреме. Подржала је предлог да се уреди статус грађана који немају пензију или имају изразито ниске пензије, како би се ова лица увела у систем социјалних помоћи и других права.

У наставку, у дискусији о потреби и факторима већег раста БДП-а, односу понуде и тражње и другим економским параметрима који су релевантни за економски раст и развој говорили су: народни посланик Иван Бауер, председник Фискалног савета Павле Петровић, чланови Одбора Милорад Мирчић и Александар Стевановић, као и државни секретар Јелена Танасковић.

ТАЧКЕ 4-6

Председник Комисије Владимир Антонијевић образложио је нова решења у Предлогу закона о државној помоћи. Истакао је да се на потпуно нов начин, у односу на важећи закон, уређују битна питања везана за област државне помоћи. Полазећи од препорука Европске комисије из годишњих извештаја о напретку Републике Србије, као и мерила које је неопходно да Република Србија испуни ради отварања преговарачког Поглавља 8 - Политика конкуренције, било је неопходно да се донесе нови закон из ове области. Овим законом уређују се заштита слободне конкуренције на тржишту и транспарентност у додели државне помоћи. У складу са обавезама проистеклим из Закона о потврђивању Споразума о стабилизацији и придруживању, овим законом оснива се Комисија која има мандат да контролише доделу државне помоћи у Републици Србији са сличним овлашћењима каква има Европска комисија, која тај задатак обавља на нивоу читаве Европске уније.

Помоћник министра Филип Шановић образложио је главна решења у предлогу закона о рачуноводству. Основни разлог за доношење новог закона о рачуноводству је потреба потпуног усклађивање са прописима Европске уније; неопходан услов за затварање Поглавља 6: Право привредних друштава јесте и доношење новог Закона о рачуноводству којим ће све одредбе релевантних правних тековина ЕУ бити пренете у законодавство Републике Србије. Новим прописима ЕУ уједначава се рачуноводствена пракса, обезбеђује се већа транспарентност и предвидљивост и јача независност и објективност друштава за ревизију/ревизора. Циљ овог закона је да се унапреди квалитет корпоративног финансијског извештавања у Републици Србији, као и да се отклоне досадашње слабости у закону. Поједностављен је систем изрицања мера друштвима за ревизију и лиценцираним овлашћеним ревизорима: Комисија за хартије од вредности ће, поред своје основне делатности, спроводити и јавни надзор над обављањем ревизије. У дискусији о овом предлогу закона учествовали су чланови Одбора Милорад Мирчић и Александра Томић.

ТАЧКЕ 7-9

Представник Агенције Владимир Шарић образложио је измене и допуне Закона о осигурању депозита. Основни разлог за промену закона је потреба да се важећи систем осигурања депозита додатно усклади са међународном праксом и стандардима, као и правним тековинама Европске уније. Нагласио је да су основни циљеви система осигурања депозита заштита депозита физичких лица, предузетника, микро, малих и средњих правних лица у случају стечаја и ликвидације банке. На тај начин доприноси се очувању стабилности финансијског система и јачању поверења јавности у банкарски сектор, у циљу раста штедње у банкарском систему.

Предлоге закона о отвореним инвестиционим фондовима са јавном понудом и алтернативним фондовима образложили су помоћник министра Филип Шановић и руководилац Групе Александра Драговић Делић. У складу са преузетим обавезама у процесу приступања Европској унији, било је неопходно да се материја постојећег Закона о инвестиционим фодовима, према врстама фондова, раздвоји у два закона. Предложено је да нови закон о инвестиционим фондовима уређује само отворене инвестиционе фондове са јавном понудом, који улажу у преносиве хартије од вредности и друштва за управљање овим фондовима, док су сви други фондови, и облици управљања таквим фондовима, издвојени у посебан закон о алтернативним инвестиционим фондовима. На тај начин, издвојиће се садашњи затворени и приватни инвестициони фондови из важећег Закона о инвестиционим фондовима, што ће их учинити атрактивнијим за стране инвеститоре. У дискусији о овим предлозима закона учествовали су чланови Одбора Милорад Мирчић и Александра Томић.

10. ТАЧКА

Члан Фискалног савета Никола Алтипармарков образложио је измене Финансијског плана Фискалног савета за 2020. годину. Измене у Финансијском плану настале су због потребе да се у Фискалном савету радно ангажује један стручњак – аналитичар. Такође и ради усклађивања основице за обрачун плата сходно изменама и допунама Закона о буџетском система.

После обједињене расправе о предлозима закона, приступило се изјашњавању о предлозима закона појединачно.

**Прва тачка дневног реда**

На основу члана 156. став 3. Пословника Народне Скупштине, Одбор је већином гласова **(10 гласова за, један глас против) одлучио да поднесе следећи**

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о буџету Републике Србије за 2019. годину, у начелу.

 За известиоца Одбора на седници Народне скупштине одређена је др Александра Томић, председник Одбора.

**Друга тачка дневног реда**

На основу члана 156. став 3. Пословника Народне Скупштине, Одбор је већином гласова **(10 гласова за, један глас против) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о буџетском систему, у начелу.

За известиоца Одбора на седници Народне скупштине одређена је др Александра Томић, председник Одбора.

**Трећа тачка дневног реда**

На основу члана 156. став 3. Пословника Народне Скупштине, Одбор је већином гласова **(10 гласова за, један глас уздржан) одлучио да поднесе следећи**

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о порезу на додату вредност, у начелу.

 За известиоца Одбора на седници Народне скупштине одређена је др Александра Томић, председник Одбора.

**Четврта тачка дневног реда**

На основу члана 156. став 3. Пословника Народне Скупштине, Одбор је већином гласова **(10 гласова за, један глас уздржан) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о контроли државне помоћи, у начелу.

За известиоца Одбора на седници Народне скупштине одређена је др Александра Томић, председник Одбора.

**Пета тачка дневног реда**

На основу члана 156. став 3. Пословника Народне Скупштине, Одбор је већином гласова **(10 гласова за, један глас против) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о рачуноводству, у начелу.

За известиоца Одбора на седници Народне скупштине одређена је др Александра Томић, председник Одбора.

**Шеста тачка дневног реда**

На основу члана 156. став 3. Пословника Народне Скупштине, Одбор је већином гласова **(10 гласова за, један глас уздржан) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о ревизији, у начелу.

 За известиоца Одбора на седници Народне скупштине одређена је др Александра Томић, председник Одбора.

**Седма тачка дневног реда**

На основу члана 156. став 3. Пословника Народне Скупштине, Одбор је већином гласова **(10 гласова за, један глас уздржан) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о осигурању депозита, у начелу.

 За известиоца Одбора на седници Народне скупштине одређена је др Александра Томић, председник Одбора.

**Осма тачка дневног реда**

На основу члана 156. став 3. Пословника Народне Скупштине, Одбор је једногласно **(11 гласова за) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о отвореним инвестиционим фондовима са јавном понудом, у начелу.

За известиоца Одбора на седници Народне скупштине одређена је др Александра Томић, председник Одбора.

**Девета тачка дневног реда**

На основу члана 156. став 3. Пословника Народне Скупштине, Одбор је једногласно **(11 гласова за) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о алтернативним инвестиционим фондовима, у начелу.

За известиоца Одбора на седници Народне скупштине одређена је др Александра Томић, председник Одбора.

**Десета тачка дневног реда**

Одбор је једногласно **(11 гласова за) донео**

О Д Л У К У

о давању сагласности на Предлог измена Финансијског плана Фискалног савета за 2019. годину,

ДАЈЕ СЕ САГЛАСНОСТ на Предлог измена Финансијског плана Фискалног савета за 2019. годину, који је поднео Фискални савет (број: 011-00-9/2019-03 од 17. септембра 2019. године).

 Седница Одбора је завршена у 16,45 часова.

 Седница је тонски снимана.

 СЕКРЕТАР ПРЕДСЕДНИК

 Тијана Игњатовић др Александра Томић